text: Masser af vand i Kolding
  05 januar 2017 kl. 02.52
  Natten til torsdag er der fortsat masser af vand på Vestre Ringgade i Kolding
  Flere steder er Kolding Å gået over sine bredder og Vestre Ringgade er spærret ved viadukten, hvor der ligger masser af vand. Ifølge beredskabsfolkene på stedet så skal der ske et mindre mirakel, hvis den skal blive køreklar til torsdag morgen.
  Flere brandfolk fra nogle af de omkringliggende brandværn er blevet hentet til Kolding for at få styr på oversvømmelserne. Det gælder bl.a. Skodborg Frivillige Brandværn, der er igang på Vestre Ringgade.
  Flere områder i Kolding er blevet ramt af oversvømmelser. Det gælder sommerhusområderne ved Binderup og Grønninghoved. Men der er også oversvømmelser i midtbyen og på havnen.
  Ifølge Kolding Kommune så toppede vandstanden ved 163 cm over normal vandstand lidt over midnat.
  
  